b"\n_START_ARTICLE_\nCal Pus\n_START_SECTION_\nHist\xc3\xb2ria\n_START_PARAGRAPH_\nAquesta masia es va edificar l'any 1927, molt a prop de l'antic cam\xc3\xad de Cal Masses, actualment anomenat avinguda de Pompeu Fabra, per substituir l'antiga casa de Can Pus, que es va haver d'enderrocar pel mal estat en qu\xc3\xa8 es trobava._NEWLINE_En Joan Costafreda i Coll i la seva esposa, Joana Mata i Coll, de Cal Picasal, que fins aleshores havien viscut a Cal Guiri, van ser els que la van fer construir. Posteriorment va anar passant per her\xc3\xa8ncia a les noves generacions de la fam\xc3\xadlia, fins a arribar al darrer propietari, Joaquim Montan\xc3\xa9 i Costafreda, la seva muller, Leonida Moliner i Queralt, i el fill d'ambd\xc3\xb3s, Joan._NEWLINE_La casa feia 365 m\xc2\xb2, distribu\xc3\xafts en planta baixa, pis, porxos i estable. Al davant hi havia un pou artesi\xc3\xa0 que els darrers anys ja no feien servir perqu\xc3\xa8 utilitzaven l'aigua de la xarxa municipal. Per protegir-la de les riuades, la casa, com passava en altres de la comarca, es va edificar amb un desnivell d'un metre d'altura. Al voltant hi havia set mujades de terra, on principalment cultivaven mill, bledes, faves i mongetes.\n_START_SECTION_\n\xc3\x9as actual\n_START_PARAGRAPH_\nL'any 1986, la finca es va requalificar com a s\xc3\xb2l urb\xc3\xa0 i aix\xc3\xb2 va incrementar molt els impostos que s'havien de pagar. Principalment per aquest motiu van decidir de vendre la finca. El 14 de maig de 1991 es va enderrocar per construir habitatges al barri de Sant Jordi."